Rozhodnutie Rady
z 28. júla 1989,
ktorým Európske hospodárske spoločenstvo uznáva rozhodnutie/odporúčanie OECD o súlade so zásadami správnej laboratórnej praxe
(89/569/EHS)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, a najmä na jej článok 113,
so zreteľom na návrh Komisie,
keďže Rada Organizácie pre hospodársku spoluprácu a rozvoj (OECD) prijala 12. mája 1981 rozhodnutie, ktoré sa týka vzájomného uznávania údajov pri hodnotení chemikálií a v krátkom čase prijme rozhodnutie/odporúčanie o súlade so zásadami správnej laboratórnej praxe, ktorým sa ustanovuje vykonávanie správnej laboratórnej praxe členskými krajinami OECD a vzájomné uznávanie správnej laboratórnej praxe členskými krajinami OECD;
keďže toto rozhodnutie/odporúčanie predstavuje rámec na uzavretie dohôd medzi členskými krajinami OECD o vzájomnom uznávaní súladu so správnou laboratórnou praxou;
keďže hlavný cieľ tejto dohody, ktorá sa týka vzájomného uznávania údajov počas neklinických skúšok chemikálií v súlade so správnou laboratórnou praxou na účely posúdenia ich bezpečnosti pred ich uvedením na trh, je podstatný na umožnenie harmonického rozvoja obchodu medzi dotknutými stranami;
keďže takáto dohoda umožní, aby sa zabránilo opakovaniu skúšok v krajine miesta určenia a prekážkam medzinárodnému obchodu, ktoré to spôsobuje; keďže preto bude napomáhať stimulovaniu exportov;
keďže iba uznávanie údajov zo skúšok, získaných v celom Spoločenstve, zabezpečí všetkým výrobcom a laboratóriám v Spoločenstve rovnaké podmienky hospodárskej súťaže na trhoch s dotknutými tretími krajinami;
keďže fungovanie vnútorného trhu vyžaduje tiež jednotné zaobchádzanie v celom Spoločenstve s chemikáliami s pôvodom v tretích krajinách a tak aj s výsledkami skúšky získanými v týchto krajinách pre takéto výrobky s cieľom umiestniť ich na trh;
keďže pri prijímaní smernice Rady 87/18/EHS z 18. decembra 1986 o zlaďovaní zákonov, iných právnych predpisov a správnych opatrení týkajúcich sa uplatňovania zásad správnej laboratórnej praxe a overovania ich uplatňovaní na skúšky chemických látok [1] a smernice Rady 88/320/EHS zo 7. júna 1988 o kontrole a overovaní správnej laboratórnej praxe [2], Spoločenstvo už vykonávalo postupy pre uplatňovanie a overovanie správnej laboratórnej praxe v súlade s dotknutým rozhodnutím/odporúčaním OECD;
keďže preto je vhodné, aby Spoločenstvo schválilo uvedené rozhodnutie/odporúčanie,
ROZHODLA TAKTO:
Jediný článok
Týmto sa v mene Spoločenstva schvaľuje návrh rozhodnutia/odporúčania OECD o súlade so zásadami správnej laboratórnej praxe.
Znenie tohto návrhu rozhodnutia/odporúčania sa prikladá k tomuto rozhodnutiu.
Postup, prijatý 1. júna 1988, ktorý Spoločenstvu umožňuje podieľať sa na prijímaní aktov OECD, je preto uplatniteľný.
V Bruseli 28. júla 1989